
A fehér fagyöngy (viscum album l.) vegetatív részeinek antioxidáns-kapacitás meghatározása

Az országos tudományos diákköri dolgozatom tárgyköre a fehér fagyöngy (Viscum album L.)
vegetatív részeinek antioxidáns kapacitás meghatározását foglalta magában.
A korszerű táplálkozási szokásoknak megfelelően egyre nő az igény a természetes
alapanyagok iránt, így a gyógyteák fogyasztása iránt is. A fehér fagyöngy számos fa
lombkoronái közt élősködő gömb alakú növény, értékes részeinek, így a virágos ún. vegetatív
részeinek, vagyis a hajtásoknak (Visci albae stipes) és a leveleknek (Visci folium) a
gyógyhatása már régóta ismert a természetgyógyászat területén.
Ezen érdeklődésemet felkeltő szempontok alapján a következő célokat tűztem ki magam
elé. A fehér fagyöngy (Viscum album L.) morfológiai, élettani sajátságainak tanulmányozása
után a különböző fajokhoz tartozó fákról (akác, kőris, nyár, fekete dió, juhar) begyűjtött fehér
fagyöngy levél és leveles hajtások beltartalmának antioxidáns-kapacitás spektrofotometriás
vizsgálata és azok kiértékelése volt a célom.
A kedvező teafogyasztási szokások miatt a fagyöngyből készült teák tanulmányozása is
a célom volt. Mindezek megismeréséhez korszerű analitikai, spektrofotometriás méréseket
választottam az antioxidáns kapacitás vizsgálatára, az összes polifenol tartalom (TPC) és több
módszerrel mért antioxidáns kapacitás (FRAP, DPPH) meghatározására.
Eredményeim alapján a gyökfogó kapacitás (44,06%), vasredukálóképesség (5,37 mg/g)
és az összes polifenol tartalom meghatározása esetében (0,65 mg/g) is a magas kőrisről
szedett fehér fagyöngy leveles hajtásainak értéke volt a legjobb. A teák esetében a gyökfogó
kapacitás (54,83%), a vasredukálóképesség (6,39 mg/g) és az összes polifenol tartalom
meghatározása esetében (0,81 mg/g) is a Györgytea márkájú teának értéke volt a legjobb.
Tudományos kísérletem összefoglalva. Jól látható, hogy a magas kőrisről (Fraxinus
excelsior L.) származó fehér fagyöngy leveles hajtásai és a Györgytea, ígéretes és meggyőző
eredményeket mutatott mindhárom mérési módszer elvégzése után. Javaslatom, hogy a jövő
nemzedéke további vizsgálatokat folytasson a két említett mintával, ugyanis mindkettő
magasan kiemelkedik a többi közül.



